Дарэчы, тая яраслаўская выстава была дапоўнена беларускімі абразамі, адзін з якіх — “Прарокі Ісая ды Іерэмія” 30-х гадоў XVIII стагоддзя з Успенскага сабора Жыровіцкага манастыра — у 2009 годзе ў ліку сямі іншых перададзены ў збор Нацыянальнага мастацкага музея Рэспублікі Беларусь пры актыўным садзеянні Мітрапаліта Філарэта. Ікона знаходзілася ў прароцкім радзе трох’яруснага іканастаса пачатку XVIII стагоддзя. Прарокі не маюць прамых аналагаў сярод захаваных беларускіх ікон XVII-XVIII стагоддзяў. Іх характарызуе змястоўнасць і веліч вобразаў царкоўнага мастацтва і разам з тым выдатная тэхніка ў стылі рэалістычнага еўрапейскага жывапісу эпохі барока. Характэрна адсутнасць на іконе разнога арнаментальнага фону. Пра захаванне старажытнай традыцыі ў базыльянскі перыяд гісторыі беларускай царквы сведчаць царкоўна-славянскія тэксты на скрутках з прароцтвамі.